Document ID: 32000D0159

Komisijos sprendimas
2000 m. vasario 8 d.
dėl trečiųjų šalių planų dėl likučių laikino patvirtinimo pagal Tarybos direktyvą 96/23/EB
(pranešta dokumentu Nr. C(2000) 343)
(tekstas svarbus EEE)
(2000/159/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Tarybos direktyvą 96/23/EB [1], ypač į jos 29 straipsnį,
atsižvelgdama į 1972 m. gruodžio 12 d. Tarybos direktyvą 72/462/EB dėl sveikatos ir veterinarinio patikrinimo problemų iš trečiųjų šalių importuojant galvijus, avis, ožkas, kiaules ir šviežią mėsą arba mėsos produktus [2] su paskutiniais pakeitimais, padarytais Direktyva 97/79/EB [3], ypač į jos 3 straipsnį,
kadangi:
(1) Kai kurios trečiosios šalys pateikė Komisijos tarnyboms likučių monitoringo planus, įskaitant jų įgyvendinimo rezultatus, todėl reikalinga papildoma informacija ir tolesni paaiškinimai.
(2) Kitos trečiosios šalys tebeteikia informaciją apie planus dėl likučių, laikydamosi reikalavimų, nustatytų dar iki Direktyvos 96/23/EB įgyvendinimo, ir šiuo metu eksportuoja į Bendriją, nors nepateikė paskutiniojo likučių monitoringo plano ir (arba) susijusių rezultatų, todėl kai kuriais klausimais yra reikalinga išsamesnė informacija ir paaiškinimai.
(3) Trečiosios šalys, pageidaujančios eksportuoti į Bendriją Direktyvoje 96/23/EB nurodytus maistui skirtus gyvūninės kilmės produktus, gali bet kuriuo metu pateikti Komisijos tarnyboms patvirtinti savo likučių monitoringo planus. Jie gali būti pridėti prie šio sprendimo, jei atitiks Direktyvos 96/23/EB nuostatas.
(4) Tiek trečiosioms šalims, tiek Europos bendrijai būtų naudinga, kad visi veiksmai būtų skaidrūs, o trečiosioms šalims būtų skirta pakankamai laiko savo teisės aktus suderinti su Bendrijos reikalavimais.
(5) Likučiai gyvūninės kilmės produktuose yra glaudžiai susiję su visuomenės sveikata. Todėl planai dėl likučių turi būti patvirtinti ir reguliariai atnaujinami.
(6) Tarybos sprendime 79/542/EEB [4] su paskutiniais pakeitimais, padarytais Komisijos sprendimu 2000/2/EB [5], yra sudarytas trečiųjų šalių, iš kurių valstybės narės leidžia importuoti galvijus, kiaules, arklius, arklinių šeimos gyvūnus bei jų hibridus, avis, ožkas šviežią mėsą ir mėsos produktus, sąrašas ir pateiktos nuostatos, susijusios su šiame sprendime minimais likučių monitoringo planais. Todėl Sprendimą 79/542 reikėtų atitinkamai iš dalies pakeisti.
(7) Direktyvos 96/23/EB 29 straipsnio 1 dalyje teigiama, kad, kaip numatyta Bendrijos teisės aktuose, į trečiųjų šalių, iš kurių valstybės narės leidžia importuoti šioje direktyvoje nurodytus gyvūnus ir gyvūninės kilmės produktus, sąrašus gali būti įtrauktos tos šalys, kurios pateikė planą, kuriame nurodė jų siūlomas garantijas dėl I priede nurodytų likučių ir medžiagų grupių monitoringo.
(8) Direktyvos 96/23/EB 8 straipsnio 3 dalyje teigiama, kad kasmet, ne vėliau kaip iki kovo 31 d., valstybės narės turi išsiųsti Komisijai savo planų, skirtų likučių ir medžiagų nustatymui, įgyvendinimo rezultatus ir taikytas kontrolės priemones.
(9) Direktyvos 96/23/EB 29 straipsnio 1 dalies antroje pastraipoje teigiama, kad 8 straipsnio nuostatos dėl planų pateikimo ir atnaujinimo terminų taikomos trečiųjų šalių pateiktiems planams ir kad turi būti taikomos garantijos, kurių poveikis bent jau lygiavertis šioje direktyvoje nustatytų garantijų poveikiui.
(10) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Priede pateiktame sąraše nurodyti iš trečiųjų šalių gyvūnai ir gyvūninės kilmės produktai, prie kurių yra ženklelis "X", laikomi laikinai atitinkančiais Direktyvos 96/23/EB nuostatas dėl planų dėl likučių patvirtinimo.
2 straipsnis
Komisija prireikus šį sprendimą išnagrinėja iš naujo. Nuo 2000 m. balandžio 1 d., prieš galutinai patvirtindama likučių monitoringo planus, kuriuos trečiosios šalys pateikė pagal Direktyvos 96/23/EB 29 straipsnio nuostatas, Komisija turi tuos planus iš naujo įvertinti.
Iki 2000 m. kovo 31 d. trečiosios šalys privalo pateikti 2000 metais į Bendriją skirtų importuoti ir Direktyvos 96/23/EB nuostatas atitinkančių gyvūninės kilmės maisto produktų likučių monitoringo planus, kuriuose gali būti numatytos lygiavertės garantijos; ir turi pristatyti 1999 m. į Bendriją importuotų gyvūninės kilmės maisto produktų likučių monitoringo planų 1999 metams rezultatus.
3 straipsnis
Šis sprendimas skirtas valstybėms narėms.
Priimta Briuselyje, 2000 m. vasario 8 d.

Labels: 17
5
0
6
15